La Universitat de València porta a Sagunt la Universitat de Tardor amb les jornades' El patrimoni cultural de Sagunt com a bateria de regeneració social i territorial'
17 de novembre 2022

![](/media/z3pd2ji0/c_uvmini.jpg?width=850&height=566.9886363636364)

La Universitat de València, a través del Vicerectorat de Cultura i Societat, presenta la sisena edició de la Universitat de Tardor de Sagunt amb la col·laboració l’Ajuntament de Sagunt, la Diputació de València i Caixa Popular.

L’objectiu és crear un espai de reflexió i d’iniciativa al voltant del fet patrimonial que envolta i definix la societat saguntina incorporant veus del teixit social i productiu en la seua diversitat d’agents i sectors. La reflexió gira al voltant de com conjugar el patrimoni cultural en les estratègies de progrés i de millora de les condicions de vida de la població.

_El patrimoni cultural de Sagunt com a bateria de regeneració social i territorial_ són unes jornades gratuïtes i d’accés obert que compta amb la participació d'especialistes i de representants de la societat civil per anar avançant en línies de diàleg i d’acord que canalitzen el patrimoni cultural en un referent estructurador del desenvolupament local i social. Els temes que es proposen venen a afegir-se al seguit de debats que ve proposant el dinàmic conjunt d’entitats i organitzacions de tot tipus que, des de fa dècades, se preocupen per exercir i donar a conèixer la capacitat estratègica que el patrimoni cultural ens oferix per harmonitzar el futur de la població cap a millors quotes de desenvolupament humà i sostenible.

La inauguració de les jornades ha tingut lloc esta vesprada al Teatre de Begoña del Port de Sagunt, i ha comptat amb la presència de l’alcalde de Sagunt, Darío Moreno, el president del Consell Assessor de Patrimoni de la Humanitat de l’Ajuntament de Sagunt, Quico Fernández, la vicerectora de Cultura i Societat de la UV, Ester Alba, el coordinador de la jornada de la UV, Miguel Requena, i un representant de Caixa Popular.

Després de la inauguració, ha continuat la ponència _Sagunt: trajectòria econòmica i resiliència territorial_, a càrrec de Juan Miguel Albertos Puebla, catedràtic de Geografia Humana de la UV. Seguidament, ha tingut lloc la taula Dialògics_: Capacitat patrimonial de la societat saguntina_, moderada per la fotoperiodista Eva Máñez, i amb la participació de representants de la societat civil saguntina.

El divendres, 18 de novembre, les jornades continuaran amb la ponència _La cultura de l’Esmorzar, patrimoni de la humanitat, o només dels valencians?_ del periodista de TVE, escriptor i crític gastronòmic Paco Alonso Araújo, seguit per un esmorzar opcional per bars i cafeteries recomanades pel ponent.

A les 11:30 h es reprendrà la jornada amb una ponència sobre _La construcció d’una memòria cívica: la negociació obrera com a patrimoni,_ a càrrec de la professora d’Història Contemporània de la UV, Ana Mª Quilez Pardo. Posteriorment serà el torn de la taula _Diàlegs amb el Patrimoni Cultural. El sector privat davant el fet patrimonial de Sagunt_, moderada pel professor d’Història de l’Art de la UV, Ximo Revert Roldán, amb la participació de representants d’empreses implicades amb el patrimoni saguntí.

Finalment a les 13:30 h tindrà lloc la cloenda de les jornades amb la vicerectora de Cultura i Societat de la UV, Ester Alba Pagán, i el coordinador de la jornada de la UV, Ximo Revert.

La Universitat de València, fidel al seu compromís amb el territori i la societat local valenciana, impulsa esta acció acadèmica lligada a la formació, la investigació i la transferència del coneixement, que pretén consolidar-se a la ciutat de Sagunt i el Camp de Morvedre.

![](/media/yhbd4ln5/c_uvfin.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/la-universitat-de-valencia-porta-a-sagunt-la-universitat-de-tardor-amb-les-jornades-el-patrimoni-cultural-de-sagunt-com-a-bateria-de-regeneracio-social-i-territorial/ "Facebook")
*   [](http://twitter.com/share?url=https://aytosagunto.es/va/actualitat/la-universitat-de-valencia-porta-a-sagunt-la-universitat-de-tardor-amb-les-jornades-el-patrimoni-cultural-de-sagunt-com-a-bateria-de-regeneracio-social-i-territorial/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-universitat-de-valencia-porta-a-sagunt-la-universitat-de-tardor-amb-les-jornades-el-patrimoni-cultural-de-sagunt-com-a-bateria-de-regeneracio-social-i-territorial/ "Linked In")
*   [](mailto:?body=https://aytosagunto.es/va/actualitat/la-universitat-de-valencia-porta-a-sagunt-la-universitat-de-tardor-amb-les-jornades-el-patrimoni-cultural-de-sagunt-com-a-bateria-de-regeneracio-social-i-territorial/)